P r e d k l a d a c i a   s p r á v a

V apríli 2001 zavŕšila SR druhý ročný cyklus prípravy na členstvo v NATO prebiehajúci v rámci Akčného plánu pre členstvo (MAP). Podľa postojov predstaviteľov členských krajín Aliancie prezentovaných počas zasadnutia Severoatlantickej rady so SR (v tzv. formáte NAC+SR) v apríli t. r. podala SR počas uplynulého obdobia kvalitný výkon a bol zaznamenaný jednoznačný posun v jej pripravenosti oproti stavu spred roka. Vyjadrenia účastníkov zasadnutia zároveň potvrdili, že SR je vnímaná v NATO ako vážny kandidát na členstvo. V súčasnosti prebiehajúci tretí cyklus MAP, ako aj nasledujúce mesiace roka 2002 budú výrazne determinované plánovaným summitom NATO v Prahe v novembri 2002 a z tohoto hľadiska je treba považovať ich za kľúčové. Hlavným zahraničnopolitickým cieľom SR jednoznačne ostáva získať počas pražského summitu pozvanie na vstup do NATO. 
Význam nadchádzajúceho cyklu prípravy SR na členstvo v NATO pritom umocňuje aj rozhodnutie neformálneho summitu Aliancie konaného v júni t. r. v Bruseli, že na pražskom summite NATO budú do Aliancie pozvané ďalšie krajiny, teda že tzv. nulový variant rozširovania nie je v súvislosti s ním viac aktuálny. Vývoj diskusie vo vnútri Aliancie pritom potvrdzuje, že pri konečnom zvažovaní kandidátov na pozvanie sa budú reflektovať nielen politické, ale aj odborné parametre ich pripravenosti dosiahnutej v procese implementácie úloh MAP. Bude preto potrebné vyvinúť maximálne úsilie, aby ciele a úlohy stanovené v RNP PRENAME 2002 boli v plnom rozsahu splnené a aby aj vďaka tomu mohla byť SR krajinami Aliancie vnímaná ako dôveryhodný partner a v budúcnosti spoľahlivý spojenec, ktorý bude pre NATO prínosom.
Návrh Ročného národného programu prípravy SR na členstvo v NATO na rok 2002 (RNP PRENAME 2002) bol vypracovaný na základe uznesenia vlády č. 480/1999, ktorým bol schválený mechanizmus komplexnej prípravy SR na členstvo v NATO. Dokument bol spracovaný na základe podkladov 11 medzirezortných pracovných skupín a za úzkej spolupráce s Misiou SR pri NATO v Bruseli. Jeho tvorbu koordinoval Sekretariát Výboru vlády pre prípravu SR na členstvo v NATO. 
Po formálnej stránke je RNP PRENAME 2002 rozčlenený do troch častí. Prvá časť “Východiská RNP PRENAME 2002” obsahuje analýzu najdôležitejších výsledkov dosiahnutých v predchádzajúcom ročnom období prípravy a na jej základe stanovuje hlavné smery prípravy SR na členstvo v NATO na rok 2002. Pozornosť je v nej sústredená aj na tie otázky, ktoré boli predmetom záujmu členských štátov NATO počas doterajších rokovaní so SR vo formáte 19+1 (predovšetkým NAC+SR), resp. na ktoré bola SR upozornená v tzv. Správe o pokroku za obdobie 2000-2001 (Progress Report 2000-2001).
Druhá časť materiálu “Ciele RNP PRENAME 2002” obsahuje hlavné ciele prípravy SR aktualizované z hľadiska doposiaľ dosiahnutých výsledkov a tiež stavu, ktorý je žiadúce ku koncu roka 2002, resp. pred konaním pražského summitu Aliancie. Tieto ciele sú zároveň rozčlenené podľa hlavných oblastí v ktorých príprava SR na členstvo v NATO prebieha a je garantovaná príslušnými rezortmi a pracovnými skupinami. 
Tretiu časť materiálu tvoria “Úlohy RNP PRENAME 2002”, v ktorej sú (vo forme tabuliek) definované konkrétne úlohy jednotlivých oblastiach prípravy spolu s termínmi ich plnenia, zodpovedajúcim rezortmi a spôsobom ich financovania. 
Všetky tri časti materiálu sú obsahovo členené do piatich kapitol v súlade so štruktúrou Akčného plánu pre členstvo - MAP.
Anglická verzia RNP PRENAME 2002 spracovaná na základe prvej a druhej časti materiálu, t. j. “Východiská RNP PRENAME 2002” a “Ciele RNP PRENAME 2002”, bude prezentovaná v NATO a bude tvoriť podklad pre rokovanie Posilneného politického výboru NATO na vyššej úrovni (SPC(R)) a SR v októbri t. r. Tretia časť materiálu “Úlohy RNP PRENAME 2002” je určená pre vnútroštátnu potrebu, predovšetkým z hľadiska umožnenia priebežnej kontroly plnenia stanovených úloh a vynakladania pridelených finančných prostriedkov. 
Skúsenosti z doterajšieho priebehu prípravy SR na členstvo v NATO ukazujú, že na realizáciu úloh bude mať aj v roku 2002 zásadný vplyv otázka včasného a dostatočného vyčlenenia financií, resp. súladu naplánovaných úloh a vyčlenených prostriedkov. V doterajšom priebehu roku 2001 sa potvrdilo, že financovanie úloh PRENAME z rozpočtových zdrojov je optimálnym riešením a významne prispelo ku kvalitnejšiemu a predovšetkým rovnomernejšiemu  plneniu plánovaných úloh. 
Celková výška vládou SR navrhovaných finančných prostriedkov zo štátneho rozpočtu na rok 2002 určených na zabezpečenie plnenia úloh RNP PRENAME 2002 je 1,275 mld. Sk, z čoho na úlohy plnené rezortom obrany pripadá čiastka 1 mld. Sk. Aj keď pôvodné požiadavky zainteresovaných rezortov boli v súhrne takmer trojnásobne vyššie, po zohľadnení priorít boli do časti “Úlohy RNP PRENAME 2002” zahrnuté len úlohy plne pokryté vládou navrhovanými finančnými prostriedkami, prípadne prostriedkami vyčlenenými z rozpočtových kapitol jednotlivých rezortov.
Anglická verzia RNP PRENAME 2002 by mala byť na základe požiadavky NATO odovzdaná v jeho sídle v Bruseli do 30. septembra 2001. S cieľom dosiahnutia čo najväčšej koordinácie pri plnení úloh, komplexnosti pohľadu a efektívnosti vynakladaného úsilia budú v gescii Ministerstva obrany SR v októbri 2001 spracované ďalšie materiály, ktoré organicky nadviažu na RNP PRENAME 2002. Ich obsahom budú relevantné aktivity SR vyvíjané v rámci Individuálneho partnerského programu (IPP), Plánovacieho a  kontrolného procesu (PARP), ako aj bilaterálnych vzťahov s krajinami NATO a s ašpirantskými krajinami. Tento prístup je potrebný i vzhľadom na súčasne prebiehajúcu prípravu Koncepcie rozvoja ozbrojených síl SR - model 2010.